Paartjie gekaap toe hulle op agtersitplek gesels | Netwerk24
Jokkie prys 'spesiale' Summer Pudding
Die vierjarige merrievul Summer Pudding het Saterdag by Turffontein in Johannesburg kenners gaande gehad met haar oorwinning in die Summer Cup-wedren oor 2 000 m.
KYK: Grosjean oorleef gru-ongeluk in Bahrein
Die Bahreinse Formule Een-Grand Prix is Sondag vir 'n lang ruk gestaak nadat Romain Grosjean (Haas) in die derde draai van die eerste ronde van die baan gejaag en sy motor aan die brand geslaan het nadat hy in 'n veiligheidsreling vasgejaag het.
Proteas verbeter wéér doelerekord
Die rekordboeke is twee keer in die reeks herskryf en die telbord wys 3-0.
Só lyk die spesiale nuwe R5-munt
Suid-Afrika kry in 2021 'n nuwe R5-muntstuk om die Reserwebank se eeufees te vier.
Oorspronklike Darth Vader-akteur oorlede
David Prowse, die Engelse akteur wat die rol van Darth Vader in die oorspronklike Star Wars-flieks vertolk het, is Sondag in die ouderdom van 85 oorlede.
Paartjie gekaap toe hulle op agtersitplek gesels
Deur Marita Herselman 21 Februarie 2019 19:42
'n Paartjie van Bloemfontein is gekaap toe hulle laataand voor die vrou se ouerhuis op die agtersitplek van 'n motor gesit en gesels het.
Zolisa Maduba (20) en sy vriendin, Remofilwe Molwantwa (20), was Woensdagaand in sy rooi Volkswagen Polo Vivo GT in die woonbuurt Dan Pienaar toe twee mans verbygestap het.
Maduba, 'n BCom-student aan die Universiteit van die Vrystaat wat op die Woodland Hills-landgoed bly, sê hy het vir Molwantwa gaan kuier waar sy by haar ouers bly.
Hulle het omstreeks 21:45 eers in die motor gesit voor hulle in die huis sou gaan.
Maduba sê Molwantwa het onmiddellik vermoed die twee mans lyk verdag. Hy het egter niks vreemd vermoed nie.
Zolisa Maduba Foto: Nyakallo Mahloko
Netwerk24 Nyakallo Mahloko
Die een ou het 'n vuurwapen op ons gerig, aan die venster geklop en gewys ek moet oopmaak.
"Hulle het teruggekom en ons het agterdogtig en senuagtig begin raak.
"Ons het gedink hulle loop verby, maar hulle het na die motor geloop en probeer om die deure oop te maak."
Maduba het die motor net betyds gesluit.
"Die een ou het 'n vuurwapen op ons gerig, aan die venster geklop en gewys ek moet oopmaak."
Hulle het gekoes. Die man met die vuurwapen het om die motor beweeg en Maduba het met die sleutel in die hand na die bestuurdersitplek oorgeklim om die motor aan te sluit.
Een van die kapers het die ruit aan die bestuurderskant met 'n baksteen stukkend gekap en hulle is uit die motor gedwing, waarna die kapers weggejaag het.
Maduba sê Molwantwa het in die straat om hulp geskree. Hulle albei is nog 'n "bietjie getraumatiseer".
Sy raad ná die voorval is dat mense altyd op die uitkyk moet wees en eerder in die huis kuier as om in 'n motor te sit, nie net in die donker nie, maar ook bedags.
"Ek het gedink dit is 'n baie veilige gebied, omdat dit 'n goeie woonbuurt is."
Maduba se motor is dieselfde aand nog opgespoor en hy is verheug.
Lt.kol. Thabo Covane, polisiewoordvoerder, sê die motor is om 22:54 verlate in Phola Park in die informele woonbuurt Batho gekry.